《鬻子行》
明代·杨爵

燕街寡妇泪涟涟，自言夫死未期年。昼勤织纺为衣食，夜抚孤儿不遑眠。

孤儿幸能学步履，我夫有以继其先。成立时遇清明节，今将麦饭洒埏前。

妾身百年归于室，地下逢夫无愧颜。奈何我生日茕茕，靡依靡怙叹伶仃。

旻天不吊此穷苦，疾威频将下土倾。往年麦豆皆枯槁，晚禾遭霜又未成。

今春父子不相顾，骨肉分离向远行。眼见旧时多富姿，而今转作沟中泥。

母子困阨何所赖，泣抱孤儿走京师。谁知京师亦萧条，哀哉艰难无处号。

街头死者无人掩，多是流民向此逃。母寒儿饥日叫哭，无力走去但匍匐。

眼中流泪口中干，只得将儿入市鬻。市上纷纷草标待，卖者空多买者稀。

直到日夕才定约，破钱百文救我饥。思量此钱买黍饭，是食吾儿肤与肌。

抆泪收钱敝裳湿，如割心肺痛难支。母解怀抱将儿出，儿将两手抱母衣。

跌脚投地气欲绝，竟将母子强分离。买主抱儿色凄惨，妇人欲去步难移。

儿哭声，母哭声，皆哭死者又哭生。儿哭母毒舍我去，母哭苍天叫不应。

作者简介：（1493—1549）陕西富平人，字伯珍，一字伯修。二十岁始读书，常边耕边读。同郡韩邦奇录为弟子。嘉靖八年进士。授行人，擢御史。奉使湖广，见饥民割尸肉为食，还言虽周公制作尽复于今，亦无补于饥寒之众。郭勋用事，世宗经年不视朝，日夕建斋醮。而大臣夏言、严嵩以元旦微雪，作颂称贺。爵乃上书极谏，忤帝，下诏狱拷讯几死。历五年获释，抵家甫十日，复逮系狱，又三年始释。卒谥忠介。有《杨忠介集》、《周易辨说》等。